ΓΡΑΠΤΗ ΕΡΩΤΗΣΗ E-2564/02

υποβολή: Anna Karamanou (PSE) προς την Επιτροπή

(16 Σεπτεμβρίου 2002)

Θέμα: Γυναίκες στα Μαύρα — 7η Επέτειος σφαγής Σρεμπρένιτσας

Σύμφωνα με την οργάνωση Γυναίκες στα Μαύρα, η κυβέρνηση της Σερβο-βοσνιακής Οντότητας, εμπόδισε την αντιπροσωπεία της οργάνωσης να μεταβεί στην Σρεμπρένιτσα για να συμμετάσχει στην τελετή για στην 7η επέτειο της σφαγής της Σρεμπρένιτσας, στις 11 Ιουλίου 2002, και να αποτίσουν φόρο τιμής στα θύματα αυτής της σφαγής. Επιπλέον, παρά το γεγονός ότι η Δύναμη Σταθεροποίησης (Stabilization Forces, SFOR) είχε δώσει την άδεια και τηνπόσχεσή της να συνοδεύσει τα λεωφορεία δεν τήρησε το λόγο της, με αποτέλεσμα οι ειρηνήστριες 16 οργανώσεων από Σερβία και Μαυροβούνιο να μην μπορούν να παραστούν στην επέτειο.

Τι μέτρα προτίθεται να λάβει η Επιτροπή ώστε ναποχρεωθούν οι κυβερνήσεις της Νέας Γιουγκοσλαβίας και της Σερβο-βοσνιακής Οντότητας (Republic Srpska) όπως και η Δύναμη Σταθεροποίησης (SFOR) να σεβαστούν το δικαίωμα των γυναικών να παραστούν σε μελλοντικές παρόμοιες εκδηλώσεις και να μην εμποδίζουν την ελεύθερη μετακίνηση ανθρώπων λόγω πολιτικών σκοπιμοτήτων. Επιπλέον, σε ποιες ενέργειες θα προβεί η Επιτροπή ώστε να σταματήσουν τα σοβινιστικά στοιχεία της Σερβο-βοσνιακής οντότητας, ναπονομεύουν την ειρηνική συμβίωση στην Βοσνία — Ερζεγοβίνη·

Απάντηση του κ. Patten εξ ονόματος της Επιτροπής

(22 Οκτωβρίου 2002)

Η Επιτροπή γνωρίζει σχετικά με εκθέσεις σύμφωνα με τις οποίες απαγορεύτηκε σε διάφορες ομάδες να μεταβούν στη Σρεμπρένιτσα κατά την επέτειο της 11ης Ιουλίου 2002 για να αποτίσουν φόρο τιμής στα θύματα της σφαγής του 1995. Σε μια περίπτωση, αναφέρθηκε ότι η αστυνομία Republika Srpska (RS) σταμάτησε 30-40 μέλη της ομάδας Γυναίκες στα μαύρα που ξεκίνησε από το Βελιγράδι, και της απαγόρευσε να συνεχίσει στη Σρεμπρένιτσα. Σύμφωνα με τις εκθέσεις πολλοί από τους επιβαίνοντες στο εν λόγω λεωφορείο δεν έφεραν τα απαραίτητα έγγραφα. Σε μια παρόμοια περίπτωση, τόσο το γραφείο της Ύπατης Αντιπροσωπείας όσο και η Οργάνωση για την Ασφάλεια και τη Συνεργασία στην Ευρώπη (ΟΑΣΕ) στη Βοσνία-Ερζεγοβίνη (BiH) εξέφρασαν την ανησυχία τους και κάλεσαν την κυβέρνηση της RS να ερευνήσει και να λάβει τα απαραίτητα πειθαρχικά μέτρα. Η SFOR, μολονότι συμβάλλει στη διατήρηση ενός ασφαλούς περιβάλλοντος, μεταξύ άλλων με την πραγματοποίηση περιπολιών, δεν μπορεί να παράσχει μια παρουσία απόλυτης κάλυψης.

Μολονότι η Επιτροπή δεν μπορεί να υποχρεώσει την κυβέρνηση της RS να επιτρέψει την ελεύθερη μετάβαση σε τέτοιου είδους τελετές, η Επιτροπή μπορεί και εφιστά σθεναρά την προσοχή στην αρμοδιότητα της BiH και των αρχών των οντοτήτων στο να εγγυώνται την πλήρη ελευθερία μετακίνησης των προσώπων σε όλη την επικράτεια της Βοσνίας — Ερζεγοβίνης (άρθρο I.4 του συντάγματος της BiH). Η μη εφαρμογή αυτής της προϋπόθεσης, όταν επιβεβαιώνεται, σημειώνεται σε ετήσιες εκθέσεις για τη διαδικασία σταθεροποίησης και σύνδεσης και συνεπώς έχει επιπτώσεις στο χρόνο ένταξης της BiH στις δομές της Ένωσης. Στο πλαίσιο αυτό η Επιτροπή θα επιστήσει επίσης την προσοχή στην πολιτική και οικονομική ενίσχυση για την ανάπτυξη της έννομης τάξης στην BiH. Μέρος της ατζέντας αυτής αποτελεί το έργο της αστυνομικής αποστολής της Ένωσης· αυτή θα καταπολεμήσει περαιτέρω τις όποιες παρατυπίες. Τέλος, η Επιτροπή επιθυμεί να τονίσει ότι η εξάλειψη της σοβινιστικής αντίθεσης στην ειρηνική συνύπαρξη στην BiH απαιτεί μια αλλαγή στάσης όσον αφορά τις εθνοτικές διαφορές. Η Επιτροπή καταβάλλει προσπάθεια να απευθύνει το μήνυμα αυτό μέσω ενός ευρέος φάσματος τόσο θετικών όσο και αρνητικών κινήτρων· ωστόσο, για την τελική της εξάλειψη θα χρειαστεί αναπόφευκτα πολύς χρόνος.